คลังจ่อเพิ่มมาตรการภาษีดันธุรกิจท่องเที่ยว
โพสต์ทูเดย์-กระทรวงการคลังเตรียมเสนอมาตรการภาษีสนับสนุนธุรกิจท่องเที่ยวให้ฟื้นตัว หลังซบเซามากในช่วงวิกฤต
11 ม.ค. 2553

โพสต์ทูเดย์-กระทรวงการคลังเตรียมเสนอมาตรการภาษีสนับสนุนธุรกิจท่องเที่ยวให้ฟื้นตัว หลังซบเซามากในช่วงวิกฤต
นายประดิษฐ์ ภัทรประสิทธิ์ รมช.คลัง เปิดเผยว่า กรมสรรพากรเตรียมออกมาตรภาษีเพื่อสนับสนุนธุรกิจท่องเที่ยวให้ผู้ประกอบการสามารถดำเนินธุรกิจได้ต่อเนื่อง โดยจะเสนอที่ประชุมคณะรัฐมนตรี ภายในเดือน ม.ค. นี้ แต่รายละเอียดยังไม่สามารถเปิดเผยได้ โดยให้มีการตั้งคณะทำงานขึ้นมา 1 ชุด มีภาคเอกชนกับกรมสรรพากรมาร่วมกันดูให้ผู้ประกอบการธุรกิจท่องเที่ยวเสียภาษีเหมือนกันทุกแห่ง ทั้งนี้มาตรการภาษีจะมีความแตกต่างจากที่ผ่านมา เพราะธุรกิจท่องเที่ยวขณะนี้ถือว่าอยู่ในช่วงพักฟื้น ไม่วิกฤตเหมือนที่ผ่านมา นายวินัย วิทวัสการเวช อธิบดีกรมสรรพากร กล่าวว่า มาตรการที่จะออกนั้น จะมีทั้งการต่ออายุมาตรการเดิม เช่น กรณีการให้นำรายจ่ายการจัดสัมมนามาหักค่าลดหย่อนได้ 2 เท่า  ซึ่งการขยายเวลาคงขยายออกไปในช่วงเวลาหนึ่ง จากที่เอกชนเสนอมา 1 ปี หรืออย่างน้อยในช่วงโลว์ซีซั่นหรือถึงเดือน ต.ค.นี้ โดยต้องปรึกษา รมช.คลังอีกครั้ง นอกจากนี้ จะมีการออกมาตรการใหม่ด้วยบางส่วน
นายอภิชาติ สังฆอารี ที่ปรึกษากิตติมศักดิ์ สมาคมไทยธุรกิจการท่องเที่ยว (แอตต้า) กล่าวว่า มาตรการของรัฐที่ผ่านมา ถือว่ามีส่วนช่วยภาคธุรกิจท่องเที่ยวให้ฟื้นตัวได้อย่างมาก โดยแม้ว่าธุรกิจจะฟื้นตัวแล้ว แต่ยังจำเป็นต้องมีมาตรการสนับสนุนอย่างต่อเนื่อง ทั้งการต่ออายุมาตรการที่ใกล้จะหมดอายุในเดือน มี.ค.นี้ เช่น การยกเว้นค่าธรรมเนียมทำวีซ่านักท่องเที่ยว การยกเว้นค่าธรรมเนียมจอดเครื่องบิน การลดค่าธรรมเนียมเข้าชมอุทยานฯ 50% การทำประกันภัยให้แก่นักท่องเที่ยวกรณีได้รับอันตรายจากการชุมนุม 
ทั้งนี้ ผลการจัดเก็บภาษีของกรมสรรพากรในเดือน ธ.ค.2552 ว่า สามารถจัดเก็บได้ 7.26 หมื่นล้านบาท สูงกว่าช่วงเดียวกันปีก่อน 6,813 ล้านบาท หรือ 10.35% และสูงกว่าประมาณการ 1.24 หมื่นล้านบาท หรือ 20.54% โดยภาษีเงินได้บุคคลธรรมดาจัดเก็บได้เพิ่มขึ้น เนื่องจากภาษีหัก ณ ที่จ่าย จากเงินเดือนและดอกเบี้ยที่เพิ่มขึ้น ส่วนภาษีเงินได้นิติบุคคลจัดเก็บได้เพิ่มขึ้น จากค่าบริการและการจำหน่ายเงินกำไร และภาษีมูลค่าเพิ่ม จัดเก็บได้เพิ่มขึ้นจากการนำเข้าและการบริโภคภายในประเทศที่มีแนวโน้มดีขึ้นต่อเนื่อง
สำหรับ ในช่วงไตรมาสแรก ปีงบประมาณ 2553 กรมสรรพากรจัดเก็บได้ 2.3 แสนล้านบาท สูงกว่าปีก่อน 3,059 ล้านบาท หรือ 1.35% และสูงกว่าประมาณการ 2.65 หมื่นล้านบาท หรือ 13%